大木山
作者：李廌
朝代：宋

paragraphs: 十洲三神山，廣厚蟠地軸。
不知高幾尋，滄溟及其麓。
游心如太空，視彼何芥粟。
君家三木山，包裹一握足。
銛銳曰奇鋒，坳巖云峻谷。
攝心如蚍蜉，觀此乃陵陸。
高庳作九地，何啻戰蠻觸。
老蘇記木山，萬里在右蜀。
立之置庭除，屹嶪可映屋。
小大雖相懸，真贋此其族。
因形生彊名，等是千歲木。
君家襄城野，繞郭山抱綠。
巍然複嶺外，自有真六六。